Meldonium

Meldonium eller mildronate (russisk: Мельдоний) (C₆H₁₄N₂O₂) er en syntetisk forbindelse som a­nvendes for å øke blodomløpet ved iskemi, spesielt i hjertemuskelen ved angina og hjerteinfarkt. Legemiddelet Mildronate produseres i Latvia av det farmasøytiske firmaet Grindeks. Medikamentet benyttes i behandlingsøyemed i Russland og de baltiske landene. I 2011 ble Mildronate registrert i Kina. Meldonium ble utviklet ved Latvias institutt for organisk syntese i Den latviske sosialistiske sovjetrepublikk på 1970-tallet.

Doping
Meldonium ble satt på listen over forbudte stoffer av WADA den 1. januar 2016, og 7. mars samme år offentliggjorde den tidligere Wimbledon-vinner Marija Sjarapova at hun hadde testet positivt på stoffet, samtidig som hun hevdet at hun var uvitende om det siste tillegget til dopinglisten. Hun har fått i seg stoffet gjennom en medisin legen har gitt henne siden 2006 grunnet magnesiummangel, en familiehistorie med diabetes, og en uregelmessig EKG.

Tidligere samme dag kunngjorde russiske isdanseren Jekaterina Bobrova at hun også hadde testet positivt for meldonium under EM i kunstløp 2016.

Andre utøvere som er midlertidig utestengt for bruk av meldonium er den svensk-etiopiske mellomdistanseløperen Abeba Aregawi, den tyrkiske mellomdistanseløperen Gamze Bulut, den etiopiske langdistanseløperen Endeshaw Negesse, den russiske syklisten Eduard Vorganov og de ukrainske skiskytterne Olga Abramova og Artem Tysjtjenko. Den 18. mars ble det bekreftet at også b-prøvene for skøyteløperne Semjon Jelistratov (kortbane), Jekaterina Konstantinova (kortbane) og Pavel Kulizjnikov (hurtigløp) var positive. Den norske vektløfteren og tidligere flaggbærer for Norge under Sommer-OL 2008 i Beijing, Kina, Ruth Kasirye bekreftet under en pressekonferanse den 6. april i Oslo at hun har testet positivt på Meldonium i løpet av januar 2016.

Referanser

Kilder 
 «Provet visar spår av substansen meldonium», Helsingborgs Dagblad, 29. februar 2016
 Olympic champion Elistratov among host of Russians to have bans lifted after testing positive for meldonium, InsideTheGames, 21. april 2016

Legemidler
Kardiologi
Doping